**Képességfelmérő**

– parlamenti előkészítő osztály –

**1. Mondjon 3 dolgot az RMDSZ-EMSZ programjából, amelynek a megvalósítását elsődlegesnek tartja, és úgy gondolja, részt tud venni benne?**

1. Partnerség és együttműködés az önkormányzatok szintjén tudomásul véve a választók akaratát.

2. Közös munkacsoport a romániai magyar oktatás reformját elősegítő törvénycsomag összeállítására.

3. Egyeztetés a magyar ügyek külpolitikai képviseletét illetően.

**2. Egészítse ki:**

A romániai magyarság szempontjából a legsürgősebb az, hogy

túllegyünk a járványon és jó döntéseket hozzunk az általa okozott károk csökkentésére.

A romániai magyarság szempontjából a legfontosabb az, hogy

Legyen képviselete ott, ahol a döntések születnek mert csak így lehet nemzeti érdekérvényesítésről beszélni.

A romániai magyarság szempontjából a legveszélyesebb az, hogy

képviselet nélkül maradva, nélküle döntenek róla.

A romániai magyarság szempontjából a legérdekesebb az, hogy

bár sokfélék vagyunk és sok a vita, de amikor kell összezárunk.

A romániai magyarság szempontjából a legviccesebb az, hogy

annyiféleképpen beszéljük a magyar nyelvet hogy néha meg egymást sem értjük, ehejt a bütüben…S az egyik zelegor, a másik caplat, hezsetel vagy hubriskodik, s arról sem jutunk dűlőre, hogy „még eccer” vagy „még öccör”!

**3. Ha önön múlna, kivel lépne koalícióra és miért?**

Olyan párttal, amelyik partnerként tekint az erdélyi magyarságra, nem ellenségeskedik. A magyarellenes retorika nem a lételeme, ugyanakkor kormányt tud alakítani, mert a magyarság érdekeit így lehetne igazán hatékonyan képviselni.

**4. Egészítse ki:**

Én az RMDSZ-t azért tisztelem, mert 30 éve következetesen képviseli a magyarságot, igazán nehéz időket is átvészelve a többség - kisebbség viszonyát illetően. Szeretném, ha az elkövetkezőkben jobban koncentrálna arra, hogy a különböző területeken hozott jó döntésekkel maga mellé állítsa a kétkedőket és elégedetleneket is.

Én az EMSZ-t azért kedvelem, mert hisz az összefogásban, viszont, jobban szeretném, aktívabb szerepet vállalna, jó gazdasági megoldások keresésében az itt maradás elősegítésére.

**5. Mit tenne, ha korlátlan hatalommal rendelkezne? Foglalja össze 6 mondatban!**

Nem szeretnék korlátlan hatalmat. Meg játékból sem venném át az Úr szerepét.

**6. Mit nem ígér a kampányban? Foglalja össze 5 mondatban.**

Nem ígérek megvalósíthatatlant: repülőteret Kadicsfalvára, sem kereskedelmi hajózást a Küküllőre, nem ígérek a következő négy évben törvényt a szilvatermesztés megszüntetésére és nem kezdeményezek törvényt levegővétel adó bevezetésére. Nem tudom megígérni azt sem, hogy Udvarhelyszékre csak útlevéllel lehessen más megyéből belépni.

**7. Rajzolja le az RMDSZ és az EMSZ logóját!**

**8. Ha három meghívásnak kellene eleget tennie – templomszentelés, disznóvágás vagy hídavatás – melyiket választaná, és miért?**

A kérdésből nem egyértelmű, hogy azonos időpontban vannak-e a rendezvények, így mindháromra elmennék, ha egy mód van rá. Sőt az is elképzelhető, hogy ugyanazon településen egy disznóvágással ünnepelik meg a templomszentelést és a hídavatást.

**9. Bónuszpontért: Írjon a kiválasztott eseményhez egy féloldalas köszöntőt, amelyben nem lehetnek benne a következő szavak:**

magyar, nemzet, összefogás, Romániai Magyar Demokrata Szövetség, Erdélyi Magyar Szövetség, érdekképviselet, autonómia, Székelyföld, Erdély, együttműködés

A templomszenteléssel egybekötött hídavatás és az ünnepi disznóvágás köszöntője:

Tisztelt egybegyűltek!

Egy templom felszentelése és egy híd avatása mindig különleges ünnepi alkalom. Az Úr megsegített bennünket, hogy tiszteletére egy méltó templomot építhettünk, ugyanakkor hidat is adott hozzá, hogy ez a templom bárhonnan megközelíthető legyen. A híd jelképesen is összeköti az eget és a földet, összeköti az embereket, két partot, két eddig elválasztott részt egy egységes egésszé varázsol. Ha gazdasági szempontból nézzük, minden elkészült beruházás egy megvalósult álom, ami megkönnyíti es jobbá teszi a mindennapjainkat az életminőséget javítja. Használják a templomot és a hidat egészségben, békességben!

Ahogyan a régi időkben áldozatot mutattak be az őseink, hogy hálát adhassanak földi javaikért, szerencséjükért, most itt helyben is a templomszentelés és a hídavatás megpecsételésére egy ünnepi disznóvágást tartanak. További szép napot, jó ünneplést kívánok mindannyiunknak! Jó egészséget mindenkinek!

**Hányast adna önmagának?**

Mire? Politikailag a döntésekre, munkámra, osztályzat négy év múlva várható. A kérdéssorra adott válaszaimat a többi jelölt „dolgozatának” ismerete hiányában nem osztályozhatom objektíven.